ประกาศกรมการขนส่งทางบก เรื่อง กำหนดประเภทและลักษณะของรถที่ใช้ในการขนส่งผู้โดยสารที่ต้องติดตั้งเครื่องบันทึกข้อมูลการเดินทางของรถก่อนการตรวจสภาพรถเพื่อต่ออายุทะเบียน (ฉบับที่ 2)
พ.ศ. 2560
ประกาศกรมการขนส่งทางบก
ประกาศกรมการขนส่งทางบก
เรื่อง
กำหนดประเภทและลักษณะของรถที่ใช้ในการขนส่งผู้โดยสาร
ที่ต้องติดตั้งเครื่องบันทึกข้อมูลการเดินทางของรถก่อนการตรวจสภาพรถเพื่อต่ออายุทะเบียน
(ฉบับที่ ๒)
พ.ศ. ๒๕๖๐[๑]
 

ด้วยปรากฏว่ารถที่ใช้ในการขนส่งประจำทาง
ลักษณะรถตู้โดยสาร มีการใช้ความเร็วของรถเกินกว่าที่กฎหมายกำหนดเป็นจำนวนที่สูงกว่ารถลักษณะอื่น
อันเป็นพฤติกรรมเสี่ยงต่อการเกิดอุบัติเหตุก่อให้เกิดความสูญเสียทั้งชีวิต
ร่างกายและทรัพย์สินของผู้โดยสารเป็นจำนวนมาก ดังนั้น
เพื่อให้มาตรการตรวจสอบและกำกับดูแลผู้ขับรถในส่วนที่เกี่ยวกับการใช้ความเร็วของรถ
การมีใบอนุญาตขับรถและชั่วโมงการทำงานเป็นไปอย่างมีประสิทธิภาพ
สมควรกำหนดให้รถที่ใช้ในการขนส่งประจำทางลักษณะรถตู้โดยสาร
ต้องติดตั้งและใช้เครื่องบันทึกข้อมูลการเดินทางของรถให้เร็วขึ้น
อาศัยอำนาจตามความในข้อ ๑ (๑) (ต) แห่งกฎกระทรวง ฉบับที่ ๙ (พ.ศ. ๒๕๒๔)
ออกตามความในพระราชบัญญัติการขนส่งทางบก พ.ศ.
๒๕๒๒ ซึ่งแก้ไขเพิ่มเติมโดยกฎกระทรวง ฉบับที่ ๖๐ (พ.ศ. ๒๕๕๒)
ออกตามความในพระราชบัญญัติการขนส่งทางบก พ.ศ. ๒๕๒๒ และข้อ ๓ (๑๐)
แห่งกฎกระทรวงความปลอดภัยในการขนส่ง พ.ศ. ๒๕๕๘ อธิบดีกรมการขนส่งทางบกออกประกาศไว้
ดังต่อไปนี้

ให้เพิ่มความต่อไปนี้เป็นวรรคสองของข้อ
๒ ของประกาศกรมการขนส่งทางบก เรื่อง กำหนดประเภทและลักษณะของรถที่ใช้ในการขนส่งผู้โดยสารที่ต้องติดตั้งเครื่องบันทึกข้อมูลการเดินทางของรถก่อนการตรวจสภาพรถเพื่อต่ออายุทะเบียน
พ.ศ. ๒๕๕๘
สำหรับรถที่ใช้ในการขนส่งผู้โดยสารประเภทการขนส่งประจำทาง ในเส้นทางหมวด ๒
ที่มีลักษณะเป็นรถตู้โดยสาร ที่ครบรอบต่ออายุทะเบียนในงวดเดือนมกราคม - มีนาคม
๒๕๖๐ ต้องดำเนินการให้แล้วเสร็จก่อนการตรวจสภาพรถเพื่อต่ออายุทะเบียนในงวดนี้
และสำหรับรถที่ครบรอบต่ออายุทะเบียนในงวดอื่น ต้องดำเนินการให้แล้วเสร็จภายในวันที่
๓๑ มีนาคม ๒๕๖๐


ประกาศ ณ วันที่ ๔
มกราคม พ.ศ. ๒๕๖๐
สนิท พรหมวงษ์
อธิบดีกรมการขนส่งทางบก
วริญา/ปริยานุช/จัดทำ
๑๖ มกราคม ๒๕๖๐

นุสรา/ตรวจ
๒๘ กุมภาพันธ์
๒๕๖๐
































[๑] ราชกิจจานุเบกษา
เล่ม ๑๓๔/ตอนพิเศษ ๑๓ ง/หน้า ๑๕/๑๒ มกราคม ๒๕๖๐